b'\n_START_ARTICLE_\nRomteknologi (studieretning)\n_START_SECTION_\nStudieretning p\xc3\xa5 H\xc3\xb8yskolen i Narvik\n_START_PARAGRAPH_\nRomteknologi er en ingeni\xc3\xb8rlinje p\xc3\xa5 H\xc3\xb8gskolen i Narvik hvor studentene l\xc3\xa6rer hvordan man kan bygge applikasjoner for romform\xc3\xa5l. HiN tilbyr b\xc3\xa5de en bachelor- og mastergrad i romteknologi. I l\xc3\xb8pet av bachelorstudiet l\xc3\xa6rer studentene hvordan man bygger elektronikk som kan benyttes ombord i satellitter. Det vil for eksempel v\xc3\xa6re sensorsystemer for \xc3\xa5 finne ut hvor en satellitt befinner seg, kommunikasjonsutstyr slik at man kan sende data mellom bakkestasjoner og satellitter eller en nyttelast i form av et kamerasystem som tar bilder av Jorden. N\xc3\xa5r man er ferdig utdannet fra bachelorstudiet har man god, grunnleggende ingeni\xc3\xb8rkompetanse med fokus p\xc3\xa5 elektronikk for ekstreme forhold og kommunikasjonssystemer.  _NEWLINE_Master i romteknologi g\xc3\xa5r over to \xc3\xa5r og er en p\xc3\xa5bygning av bachelorgrad i romteknologi, elektronikk, telemetri eller liknende. Gjennom dette studiet f\xc3\xa5r studenten en god innf\xc3\xb8ring i alt fra baneanalyse, styring av romfart\xc3\xb8y, satellittkommunikasjon, reguleringsteknikk og rakettsystemer. Det har blitt lagt inn en del tid til prosjektfag, noe som gir studentene mulighet til \xc3\xa5 velge spesialisering innen et interesseomr\xc3\xa5de, f.eks sensorsystemer, styresystemer, rakettmotorer, thrustersystemer for satellitter eller kommunikasjonsutstyr._NEWLINE_Som en av f\xc3\xa5 h\xc3\xb8gskoler og universiteter i Norge tilbyr HiN studentene mulighet til \xc3\xa5 delta p\xc3\xa5 et virkelig satellittprosjekt. HiNs prosjekt heter HiNCube, og studentene gj\xc3\xb8r alt fra \xc3\xa5 planlegge til \xc3\xa5 bygge satellitten som senere blir skutt opp._NEWLINE_I 2008 avviklet HiN studiet bacehlor romteknologi, men tilbyr fremdeles samme studiekombinasjon under navnet Satellitteknologi. For \xc3\xa5 g\xc3\xa5 Satellitteknologi s\xc3\xb8ker man seg inn p\xc3\xa5 bachelor elektro, der f\xc3\xb8rste studie\xc3\xa5r er likt for alle ingeni\xc3\xb8rlinjer. Andre \xc3\xa5r er spesialisering og studieretningen Satellitteknologi kan velges.'